ಬಡ್ಡಿಮಗನ್ ಲೈಫು: ಟ್ರೇಲರ್ ತುಂಬಾ ಮಜವಾದ ಕಥೆಯ ಕಂಪು!

ಗ್ರೀನ್ ಚಿಲ್ಲಿ ಎಂಟರ್‍ಟೈನ್ಮೆಂಟ್ ಬ್ಯಾನರಿನಡಿಯಲ್ಲಿ ಪವನ್ ಕುಮಾರ್ ನಿರ್ಮಾಣ ಮಾಡಿರುವ ಚಿತ್ರ ಬಡ್ಡಿ ಮಗನ್ ಲೈಫು. ಬದುಕಿಗೆ ಹತ್ತಿರಾದ ಶೀರ್ಷಿಕೆಯ ಕಾರಣದಿಂದಲೇ ಆರಂಭದಿಂದಲೂ ಚರ್ಚೆಗೆ ಗ್ರಾಸವಾಗುತ್ತಾ ಅದನ್ನೇ ಕುತೂಹಲವಾಗಿ ಮಾರ್ಪಾಡು ಮಾಡುವಲ್ಲಿ ಚಿತ್ರತಂಡ ಯಶ ಕಂಡಿತ್ತು. ಇತ್ತೀಚೆಗಷ್ಟೇ ಬಿಡುಗಡೆಯಾಗಿದ್ದ `ಏನ್ ಚಂದಾನೊ ತಕ್ಕೋ’ ಎಂಬ ಹಾಡಿನ ಮೂಲಕವೇ ಭರ್ಜರಿ ಮೈಲೇಜು ಗಿಟ್ಟಿಸಿಕೊಂಡಿದ್ದ ಈ ಚಿತ್ರದ ಮಜವಾದ ಟ್ರೇಲರ್ ಇದೀಗ ಬಿಡುಗಡೆಯಾಗಿದೆ.

ಪವನ್-ಪ್ರಸಾದ್ ನಿರ್ದೇಶನದಲ್ಲಿ ಮೂಡಿ ಬಂದಿರೋ ಈ ಸಿನಿಮಾ ಇದೇ ತಿಂಗಳ 27ರಂದು ಬಿಡುಗಡೆಯಾಗಲಿದೆ. ಈಗಾಗಲೇ ತುಂಬಾನೇ ನಿರೀಕ್ಷೆ ಮೂಡಿಸಿರೋ ಬಡ್ಡಿಮಗನ್ ಲೈಫು ಇದೀಗ ಮತ್ತೊಮ್ಮೆ ಟ್ರೇಲರ್ ಮೂಲಕ ಭಾರೀ ಸದ್ದು ಮಾಡುತ್ತಿದೆ. ಹರಿಕಥೆ ಶೈಲಿಯ ಪರಿಣಾಮಕಾರಿ ನಿರೂಪಣೆಯೊಂದಿಗೆ ತೆರೆದುಕೊಳ್ಳುವ ಈ ಟ್ರೇಲರ್ ಒಟ್ಟಾರೆ ಸಿನಿಮಾ ಕಥೆಯನ್ನು ಇಂಟರೆಸ್ಟಿಂಗ್ ಆಗಿ ತೆರೆದಿಟ್ಟಿದೆ. ಬಡ್ಡಿಮಗನ್ ಲೈಫು ಅದೆಷ್ಟು ಮನೋರಂಜನಾತ್ಮಕವಾಗಿ ಮೂಡಿ ಬಂದಿದೆ ಎಂಬುದಕ್ಕೂ ಈ ಟ್ರೇಲರ್ ನಲ್ಲಿ ಯಥೇಚ್ಛವಾಗಿಯೇ ಸಾಕ್ಷಿಗಳು ಸಿಕ್ಕಿವೆ.

ಈ ಸಿನಿಮಾದಲ್ಲಿ ಬಡ್ಡಿ ಸೀನಪ್ಪ ಎಂಬ ಕ್ಯಾರೆಕ್ಟರ್ ಮೇಜರ್ ಆದ ಪಾತ್ರ ವಹಿಸುತ್ತೆ. ಊರಿಗೆಲ್ಲ ಬಡ್ಡಿಗೆ ಕಾಸು ಕೊಟ್ಟು ಜೀವ ತಿನ್ನೋ ಈತನ ಕೇಂದ್ರದಿಂದಲೇ ಇಡೀ ಕಥೆ ಕದಲುತ್ತದೆಯಂತೆ. ಬಡ್ಡಿ ಕೊಟ್ಟವನ ಕಾಟ, ತೆಗೆದುಕೊಂಡವರ ಪಡಿಪಾಟಲಿನ ಜೊತೆ ಜೊತೆಗೆ ಹಳ್ಳಿ ಬದುಕಿನ ದರ್ಶನ ಮಾಡಿಸಲಿರುವ ಈ ಚಿತ್ರದಲ್ಲಿ ಮುದ್ದು ಮುದ್ದಾದೊಂದು ಪ್ರೇಮಕಥೆಯೂ ಇದೆ. ಅದೆಲ್ಲದರ ಛಾಯೆಯೊಂದಿಗೆ ಭರ್ಜರಿ ಮನೋರಂಜನೆಯ ಕುರುಹುಗಳು, ವಿಭಿನ್ನವಾದ ಪಾತ್ರಗಳನ್ನು ಪರಿಚಯಿಸುತ್ತಾ ಈ ಟ್ರೇಲರ್ ಬಡ್ಡಿಮಗನ್ ಲೈಫನ್ನು ಬೇಗನೆ ನೋಡಬೇಕೆಂಬ ಕಾತರ ಮೂಡಿಸುವಷ್ಟರ ಮಟ್ಟಿಗೆ ಪರಿಣಾಮಕಾರಿಯಾಗಿ ಮೂಡಿ ಬಂದಿದೆ.

ಪ್ರತಿಭಾವಂತ ನಟ ಬಲ ರಾಜವಾಡಿ ಈ ಸಿನಿಮಾದಲ್ಲಿ ಬಡ್ಡಿ ಸೀಮಪ್ಪನಾಗಿ ಅಬ್ಬರದ ನಟನೆ ನೀಡಿದ್ದಾರೆ. ಅವರದ್ದಲ್ಲಿ ಈ ಹಿಂದೆಂದೂ ನಟಿಸಿರದಂತಹ, ಎಲ್ಲರಿಗೂ ತಟ್ಟುವಂತಹ ಪಾತ್ರವಂತೆ. ಐಶ್ವರ್ಯಾ ರಾವ್ ಮತ್ತು ಸಚಿನ್ ಶ್ರೀಧರ್ ಮುಖ್ಯ ಭೂಮಿಕೆಯಲ್ಲಿ ನಟಿಸಿರುವ ಈ ಚಿತ್ರದಲ್ಲಿ ಪೂರ್ಣಚಂದ್ರ ತೇಜಸ್ವಿ, ಮಂಡ್ಯ ವನಿತಾ, ಪದ್ಮನಾಭ, ರಜನೀಕಾಂತ್, ಮೈಮ್ ರಮೇಶ್ ಮುಂತಾದವರ ತಾರಾಗಣವಿದೆ. ಈ ಸಿನಿಮಾ ಇದೇ ತಿಂಗಳ 27ರಂದು ತೆರೆಗಾಣಲಿದೆ.